‏24 אוקטובר, 2022

סימוכין - 87270.docx

**הודעה לתקשורת:**

**ייחודי בקישון: קורס מדע אזרחי לשמירת טבע בנחל קישון וסביבתו**

השבוע החל קורס פעילי סביבה, שמירת טבע ומדע אזרחי ברשות נחל הקישון.

הקורס מיועד לתושבי האזור המתעניינים בשיקום הנחל ואיכות הסביבה, המעוניינים לפעול ולתרום מהידע והניסיון שצברו לטובת שמירת הטבע בסביבת הנחל. הקורס נפרש לאורך השנה והוא כולל עשרה מפגשים בימי שני אחה"צ ושישי בבוקר ונערך ללא עלות.

מטרת הקורס לבסס מנהיגות סביבתית קהילתית שתיזום פרויקטים סביבתיים-חברתיים, תוך שילוב עקרונות של מחקר אזרחי.

את הקורס מרכזת מעיין ציון, ממונה על תחום האקולוגיה ברשות נחל הקישון. לצידה ירצה ד"ר אחיעד דוידסון העוסק בייעוץ אקולוגי וחינוך סביבתי.

הקורס כולל הרצאות מקיפות בנושאים שונים, כגון: איכות המים בנחל, סקרים ומידע עדכני בקשר למערכת האקולוגית בנחל, דיון בסוגיות מרכזיות בשמירה על הטבע בקישון, מפגש עם אנשי חינוך, קהילה וסביבה מאזור נחל הקישון ופיתוח מדע אזרחי ומחקר אקולוגי יישומי.

בקורס ישולבו סיורים מקצועיים לאורך הנחלים קישון, סעדיה, ציפורי וגדורה, ונקודות עניין במרחב אגן הקישון ובבתי גידול לחים, כדוגמת: בריכות חורף ומעיינות.

בסיום הקורס המשתתפים יפתחו ויובילו פרויקטים ומיזמים סביבתיים, קהילתיים בסביבת הנחל ויצרו אדוות לשינוי תודעה והשפעה בקהילות הסובבות את הנחל ובכך ירחיבו את מעגל השותפים ובעלי העניין.

לדברי שרון נסים, מנכ"לית רשות נחל הקישון: "אנו מאמינים בכוחה של קהילה לעורר שינוי תפיסתי ומרחבי ורואים בה שותפה אמיתית ופעילה בשיקום הנחל ושמירה על מתנות הטבע לאורכו".